钦定古今图书集成/明伦汇编/交谊典/第054卷 > 《小洞庭五太守䜩集序》苏源明
## 钦定古今图书集成/明伦汇编/交谊典/第054卷 > 《小洞庭五太守䜩集序》苏源明

天宝十二载七月辛丑，东平太守扶风苏源明、觞、濮
阳太守清河崔公季重、鲁郡太守陇西李公兰、济南
太守太原田公琦、济阳太守陇西李公陵于回源亭。
“既尊封壤，乃密惠好。前此，济阳以河堤之虞，夫役之
弊，请南略我宿及鲁之中都。宿人讼其不便。源明请
废济阳，以平阴、长清属济南，卢东阿归我阳谷隶濮
阳，役均三邦，利倍二邑，不可则分。我寿西入濮阳，东
入济阳，鲁之中都，北入于我”，书贡阊阖，旨下陈留。陈
留太守王公盛德，帝俞美才，人与，自总连率，实惟澄
清。命属官湖城主簿王子说会五太守于东平，议县
乃不割，郡亦仍旧，已事修䜩，姑以为别。若夫阶抱孤
峤，轩飞庱潭，阻残暑于重林，速高秋于绝壑。其盘何
有。臑鹿羊，其俎何有？燔兔脍鲂，李下雕笼，冰之以
寒水；瓜剖铦刃，巾之以疏纮。礼交乎上，当世高贤之
相充；乐动乎下，前古中和之合作。抑抑焉，堂堂焉，奚
一人之富有而群后之缉熙也。司士庀舟以待，司功
设祋以告。彻馔更服，陈羞洁𨱔。自回，源起广泊。左拂
蚕尾，右遗吾山。倒岩岫于波际，指梁岑于林趺。移摇
敞豁，瞑眇“虚旷太皞，苗裔可记。任宿伯禹山川，空流
济汶。所遇多感，祗牢为欢。婥态目成以留客，嫮容色
授以劝酒。繁丝疏管，纷尔百会。雅舞清唱，倏然同引。”
既醉，源明以手版扣舷而歌曰：“小洞庭兮牢方舟，风
袅袅兮离平流。牢方舟兮小洞庭，云微微兮连绝硎。
仍澜壮兮缅以没，重岩转兮超以忽。凭彝娎兮”护轻
桡，蛟龙伃兮落增湖。泊中湖兮澹而闲，并曲溆兮怅
而还。适予手兮非予期，将解袂兮藂予思。尚君子兮
寿厥身，承明主兮忧斯人。歌阕，鸟兽闻之，低昂而相
鸣；鱼鳖闻之，沿洄而或跃。兹官吏安次而不易，彼人
庶乐业而不迁。喜之哉，乐之哉！字涡泊曰《小洞庭盛
集》五太守高䜩云尔。